ลิ้นเป็นขน คืออะไร
ลิ้นเป็นขน หรือ ลิ้นขึ้นขน หรือ ลิ้นเป็นฝ้า ไม่ใช่โรค เป็นภาวะที่พบได้บ่อยในทุกเพศ ทุกวัย มักพบในผู้ใหญ่มากกว่าในเด็ก ผู้หญิงและผู้ชายพบได้เท่ากัน โดยเป็นภาวะที่เกิดจากปุ่มเนื้อ (Filiform papillae) ที่อยู่บนลิ้น ที่เป็นปุ่มเล็กๆ ขนาดเป็นมิลลิเมตร ที่กระจายอยู่บนลิ้นเป็นจำนวนมาก ปุ่มนี้มีหน้าที่สร้างสารที่เรียกว่า เคอราติน (Keratin) เพื่อเคลือบปกป้องลิ้น เพื่อลดการคะคายเคือง จากอาหาร เครื่องดื่ม ยาต่างๆ (ที่พบบ่อย คือ ยาปฏิชีวนะ) สารต่างๆ เช่น ควันบุหรี่ สุรา กาเฟอีน ซึ่งเป็นปุ่มเนื้อที่ทำให้เห็นลิ้นมีลักษณะขรุขระ โดยทั่วไปปุ่มนี้จะยื่นออกมาจากตัวลิ้นประมาณ 1 มิลลิเมตร และสารเคอราตินจะหลุดลอกออกไปตลอดเวลาร่วม กับการกลืน การเคี้ยวอาหาร การดื่มต่างๆ แต่ถ้าขาดการทำความสะอาดที่ดีพอ หรือ เคอราตินเหล่านี้หลุดลอกได้ช้า (เช่น จากโรคภูมิแพ้, ผลข้างเคียงจากยาบางชนิด, ปากแห้ง) สารเคอราตินก็จะสะสมหนาตัวขึ้น ร่วมกับมีการจับยึดเกาะของเศษอาหาร และซากแบคทีเรียในปากที่ตายแล้ว หรือจากเกิดเชื้อราบนเคอราติน, เศษอาหาร, ซากแบคทีเรีย ซึ่งกลไกทั้งหมดนี้จะทำให้ลิ้นหนาขึ้น หรือเรียกว่า ‘ลิ้นเป็นฝ้า’ ซึ่งถ้าเคอราตินนี้สะสมมากขึ้นจนมีลักษณะยาวขึ้นเหมือนขน เรียกว่า ‘ลิ้นเป็นขน หรือ ลิ้นขึ้นขน’ ที่ในบางคน เส้นเคอราตินนี้อาจยาวได้ถึง 15 มิลลิเมตร โดยภาวะลิ้นเป็นขนนี้ มักพบเกิดบนส่วนผิว ตรงกลางของลิ้น ไม่ลุกลามกินลึกลงไปในเนื้อลิ้น

ลิ้นเป็นฝ้า หรือ ลิ้นเป็นขน จะมีสีได้หลากหลาย ขึ้นกับ ชนิดของแบคทีเรียที่สะสมอยู่ และจากสีของสิ่งที่บริโภคทางปาก (เช่น อาหาร เครื่องดื่ม ยาสีฟัน นำยาบ้วนปาก ยา ลูกอม กาเฟอีน บุหรี่ สุรา) สีที่พบได้ บ่อย คือ ดำ น้ำตาล ขาว นอกนั้น คือ เหลือง เขียว ส้ม ชมพู เป็นต้น
16.ทันตกรรม Dentistry